ફિલ્મની વાર્તા ટૂંકમાં જોઈએ તો… કચ્છના વેરાન વિસ્તારમાં વસતો ઘેલાનો વ્યવસાય છે: લૂંટમાર. એક વાર બંદર પાસે એનો ભેટો પ્રાણજીવન સાથે થાય છે. ઘેલો એને પોતાને ઘેર આવવાનું નોતરું આપે છે. પ્રાણજીવન જ્યારે ઘેલાના ઝૂંપડામાં જાય છે ત્યારે ઘેલાની મન:સ્થિતિ, એની સ્વરૂપવાન પત્ની મોંઘી સાથેનું દામ્પત્ય, વગેરે નિહાળે છે. ઘણી ના પાડવા છતાં એક રાતે પ્રાણજીવનને લઈ ઘેલો ધાડ પાડવા જાય છે. લૂંટ વખતે જ ઘેલાને પક્ષાઘાતનો હુમલો આવે છે. ધાડ પાડનાર પર જાણે કુદરતે ધાડ પાડી એવો ઘાટ સર્જાય છે.